Nmawk Giwang Lung Ja Bum lagaw na mare kahtawng ni hta Myen hpyen dap ni dap jung shara la taw ai hte, shani shagu ngu na laknak kaba ni gap shadam bun taw ai lam ni a majaw, Mung mare masha ni Hkau na mam shu dan la na matu shimlam nnga nna, yak hkak taw ai lam chye lu ai.
Lung Ja mare, Nawng Pau mare, Wa Wang mare hte Nmawk Hka Nan lawk ni hkan na, mare masha law malawng a hkau na gaw, Lung Ja Bum lagaw grup yin hkan rai nna, Myen hpyen dap ni kaw na laknak kaba ni hte jahkring hkring gap shadam bun ai majaw, kadai nlu dan ai sha, n kau mam ni krawp mat ma wa sai lam, Nmawk Hkanan lawk na mung mare masha langai KNG shiga dap de tsun dan ai re.
“Dai hkau na makau grup yin de sha myen hpyen dap ni shani shagu ngu na lak nak kaba gap bang taw ai, shaloi gaw mung shawa ni asak hte rang na gadai n gwi sa dan ai. Gumhpraw law law jaw na gun jang shaga na tim pyi gadai n gwi sa taw ai, dai zawn byin taw ai majaw, dai ning gaw mam lu dan n lu dan pyi n chye sai. Lama n lu dan yang gaw, du na shaning hta gaw gara hku lai di ra na re pyi n chye sai” nga tsun ai.
Lung Ja bum lagaw mayan hta hkau na Eka 800 ram nga ai lam matut chye lu ai.
Ya ten n kau lam kaba, mare hte ni ai shara hkan na mam ni hpe gaw lu dan la ai lam ni loi li nga taw sai rai tim, bum lagaw maga de na hkau na mam ni hpe tsep kawp rai n dan la lu shi ai lam matut chye lu ai.
Lai wa sai shaning ni hta mam dan manu lani mi 5,000 ram sha jaw ra ai rai tim, majan n hpan lam ni a majaw, ya ten dai ginra hta lani mi mam dan gun jang manu 8000 hte 10,000 mi lapran jaw ra tim dan na tsang ra taw ai chye lu ai.
Lai wa sai October 22 ya shani kaw na Myen hpyen dap gaw, Lung Ja bum hpe htim gasat hpang wa ai rai nna, dai ni ten du hkra laknak kaba ni jahkring hkring gap shadam bun ai lam ni nga taw ai lam chye lu ai.
Dai zawn laknak kaba gap shadam bun ai lam ni a majaw, mung mare masha ni asak si sum ai lam hte hkala n ba hkrum ai lam ni mung nga wa sai re.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn